| Trafik og VejdriftKaren Blixens Boulevard 7, 8220 Brabrand |
| --- |
|  |

| **Teknik og Miljø**ByrumAarhus Kommune |
| --- |
| **Trafik og Vejdrift**Karen Blixens Boulevard 78220 Brabrand[www.aarhus.dk/omklassificering](http://www.aarhus.dk/omklassificering)Omklassificering@mtm.aarhus.dkSagsnr. GEO-2021-038875Sagsbehandler: Mette Bjørn |

#

# Afgørelse – Studstrupvej fra nr. 15 mod nord ændrer status til privat fællesvej

## Indledning

Vi skriver til dig, fordi Aarhus Kommune ved Teknik og Miljø har besluttet at omklassificere Studstrupvej fra nr. 15 mod nord til privat fællesvej.

Kort fortalt betyder omklassificeringen, at du, dine naboer og de øvrige grundejere langs vejen fremover har ansvaret for vedligehold af vejen, snerydning m.m. Vi har samlet alt, der er værd at vide om omklassificeringen på vores hjemmeside – læs [her](https://www.aarhus.dk/borger/bolig-byggeri-og-miljoe/for-grundejere/omklassificering-af-offentlige-veje-til-private-faellesveje/)[[1]](#footnote-1). Hjemmesiden vil løbende blive opdateret med relevant information.

Nedenfor følger Aarhus Kommunes afgørelse, hvor du bl.a. kan læse hvad der ligger til grund for, at Studstrupvej fra nr. 15 mod nord omklassificeres fra offentlig vej til privat fællesvej, ligesom du også kan orientere dig om sagens forløb.

Hvis du har spørgsmål, er du altid velkommen til at kontakte os ved at skrive til omklassificering@mtm.aarhus.dk.

## Afgørelse

Du meddeles hermed, at Studstrupvej fra nr. 15 mod nord omklassificeres fra offentlig vej til privat fællesvej med virkning fra

**17. januar 2024**

Din ejendom tildeles vejret til vejen. Vejretten sikrer, at du eller den til enhver tid værende ejer af ejendommen, har ret til at benytte vejen som færdselsareal for at komme til og fra ejendommen.

Vedligeholdelse af den private fællesvej følger herefter den, til enhver tid, gældende lov om private fællesveje.

## Regelgrundlaget

Afgørelsen er truffet med hjemmel i vejlovens § 15 samt §§ 124-128 (LBK nr. 421 af 25. april 2023 om offentlige veje mv.).

## Sagsfremstilling og begrundelse

Aarhus Byråd besluttede i marts 2017 at igangsætte et projekt om ‘harmonisering af serviceniveauet på vejene i kommunen’. Politikerne ønskede at sikre, at grundejere på veje med trafikale fællestræk har ens vilkår, uanset hvor de bor. Projektet omfatter op mod 900 veje, der kan omklassificeres fra offentlige veje til private fællesveje over en periode på 20 år.

Byrådet fastlagde samtidig de kriterier, der er afgørende for, om en vej kommer i betragtning til omklassificering. Kriterierne fastlægger, at følgende veje derfor som udgangspunkt ikke kan omklassificeres:

* Trafikvejnettet, som er det overordnede sammenhængende vejnet i Aarhus Kommune, der fremgår af hovedstrukturen i kommuneplanen
* Veje med busruter. Der skal dog foretages en konkret vurdering, da der kan være undtagelser på særlige steder.
* Veje, der ikke er trafikveje, men udgør en væsentlig færdselsåre med gennemkørende trafik i det lokale vejnet. Dog undtages veje, der er stamveje i et lukket område.
* Veje, der kan udgøre en vigtig omkørselsrute, hvis det nærliggende trafikvejnet bliver utilgængeligt.

Veje, som vurderes egnet til omklassificering fra offentlige veje til private fællesveje, er således veje, som falder uden for disse kriterier. Det betyder altså, at veje, som kan omklassificeres, er veje, der overvejende betjener de tilgrænsende ejendomme, fx blinde veje, stamveje i et lukket område eller veje, som ville kunne lukkes uden trafikale og adgangsmæssige konsekvenser.

Kriterierne i deres helhed kan findes [her](https://aarhus.dk/media/ee2msjyn/kriterier-for-harmonisering-af-vejnettet.pdf)[[2]](#footnote-2).

Den 26. januar 2018 blev det offentliggjort på kommunens hjemmeside, at Studstrupvej fra nr. 15 mod nord omklassificeres fra offentlig vej til privat fællesvej.

Inden vejen kan omklassificeres skal der udarbejdes en foreløbig- og endelig tilstandsrapport, som dokumenterer vejenes fysiske tilstand i forbindelse med omklassificeringen. Rapporterne er grundejeres sikkerhed for, at de overtager en vej i god og forsvarlig stand. God og forsvarlig stand tolkes i ”Vejledning i lov om offentlige veje”, som en teknisk restlevetid på mindst 25%[[3]](#footnote-3). Aarhus Byråd har dog besluttet, at veje, der skal omklassificeres, skal have en restlevetid på minimum 50%.

### Tidligere fremsendte dokumenter

Herunder finder du en oversigt over de dokumenter, som har været fremsendt til de grundejere der forventedes berørt af omklassificeringen:

|  |  |
| --- | --- |
| 27.03.2018 | Udsendelse af orienteringsbrev til de berørte grundejere, herunder dig eller daværende ejer om, at vejstrækningen påtænkes omklassificeret fra offentlig vej til privat fællesvej.  |
| 28.04.2021 | Udsendelse af partshøringsbrev til de berørte grundejere, herunder dig eller daværende ejer med den foreløbige tilstandsrapport. Partshøringen gav dig eller daværende ejer mulighed for at komme med bemærkninger til den påtænkte beslutning og tilstandsrapporten. |

Samtlige høringssvar er gennemgået og i relevant omfang indgået som en del af grundlaget for denne afgørelse. Bemærkningerne fra grundejerne i høringsperioden omhandler beslutningsgrundlaget, trafikkens art, vejens tilstand, vedligeholdelse af vejen, vejens afvanding, frasigelse af vejret.

Vejen er beliggende i landzone, hvor det i henhold til privatvejslovens bestemmelser er grundejere med vejret, som benytter vejen (vejberettigede), der i fællesskab skal vedligeholde vejen.

Det kan ligeledes oplyses, at gående færdsel og cykeltrafik ikke hører ind under væsentlig offentlig motoriseret færdsel og vurderes derfor ikke at slide på vejen.

### Derfor omklassificeres Studstrupvej fra nr. 15 mod nord

Studstrupvej fra nr. 15 mod nord er en vej, der fortrinsvis betjener de tilgrænsende ejendomme. Vejen lever dermed op til de trafikale kriterier, Byrådet har fastlagt, da:

* Vejen ikke er en del af det overordnede sammenhængende vejnet
* Vejen ikke vurderes at udføre en væsentlig færdselsåre med gennemkørende trafik i det lokale vejnet
* Vejen ikke vurderes at udgøre en vigtig omkørselsrute, hvis det nærliggende trafikvejnet bliver utilgængeligt

### Vejens tilstand

De indkomne bemærkninger til den foreløbige tilstandsrapport blev efter endt høringsfrist gennemgået og indarbejdet i den endelige tilstandsrapport i det omfang de vurderes at have betydning iht. gældende vejledning for udarbejdelse af tilstandsrapporter.

[Klik her og find den endelige tilstandsrapport for Studstrupvej fra nr. 15 mod nord på listen over veje offentliggjort i 2018.](https://www.aarhus.dk/borger/bolig-byggeri-og-miljoe/for-grundejere/omklassificering-af-offentlige-veje-til-private-faellesveje/offentliggoerelser/veje-offentliggjort-2018/) Vælg overskriften ”Studstrupvej nr. 15 mod nord – endeligt materiale”.

Den endelige tilstandsrapport viser, at den beregnede restlevetid for vejens elementer er 56,6%, hvilket er mere end de 25%, der i almindelighed kræves ifølge vejloven, og mere end de 50%, som Aarhus Byråd har fastsat som forudsætning for omklassificering af veje til private fællesveje.

Aarhus Byråd har for at imødegå grundejeres potentielle usikkerhed om vejafvandingens tilstand og restlevetid besluttet, at kommunen indestår for tilstanden af rendestensbrønde og stikledninger i en periode på 5 år fra overdragelsesdatoen.

### Vejret

En vejret sikrer, at du eller den til enhver tid værende ejer af ejendommen, har ret til at benytte vejen som færdselsareal for at komme til og fra ejendommen.

Udgangspunktet er at en ejendom tildeles vejret når:

1. Ejendommen anvender eller kan anvende den hermed omklassificerede strækning for at komme til og fra ejendommen
2. Ejendommen grænser til den hermed omklassificerede strækning

Medmindre der efter en konkret vurdering findes saglige grunde til at fravige dette udgangspunkt, tildeles ejendommen vejret.

Teknik og Miljø har modtaget bemærkninger til tildeling af vejret fra følgende ejendomme:

|  |  |  |
| --- | --- | --- |
| **Matr.nr.** | **Grundejers bemærkning** | **Aarhus Kommunes vurdering**  |
| 3a | Jeg ønsker at frasige mig vejretten idet min bolig og hele Studstrupvej 13 (A-G) ligger på en hjørnegrund med indkørsel fra den del af Studstrupvej, hvor bybus nr. 17 har stoppested: Altså en del af vejen, som ikke omklassificeres til privat fællesvej. | Aarhus Kommune fastholder tildeling af vejret til den hermed omklassificerede strækning, som tilgrænsende til vejen. I den forbindelse lægger Aarhus Kommune vægt på, at der er etableret en gående adgang via hul i hækken og at den hermed omklassificerede strækning kan benyttes af vedkommende gående trafik til og fra ejendommen. Da vejen er beliggende i landzone, er det i henhold til privatvejslovens bestemmelser grundejere med vejret, som benytter vejen (vejberettigede), der i fællesskab skal vedligeholde vejen. |
| 5d | Benytter Åstrupgårdvej til Ny Studstrupvej. | Aarhus Kommune fastholder tildeling af vejret. I den forbindelse har Aarhus Kommune lagt vægt på, at den hermed omklassificerede strækning kan benyttes, og at vedkommende trafik til og fra ejendommen også kan og må forventes at benytte den omklassificerede strækning f.eks. gæster til og fra ejendomme, levering af post, afhentning af skrald m.m. Da vejen er beliggende i landzone, er det i henhold til privatvejslovens bestemmelser grundejere med vejret, som benytter vejen (vejberettigede), der i fællesskab skal vedligeholde vejen. |
| 1e | Jeg har mulighed for at kører til min adresse via Ny Studstrupvej og direkte ind på Åstrupgårdvej, hvilket jeg i forvejen gør.  | Aarhus Kommune fastholder tildeling af vejret. I den forbindelse har Aarhus Kommune lagt vægt på, at den hermed omklassificerede strækning kan benyttes, og at vedkommende trafik til og fra ejendommen også kan og må forventes at benytte den omklassificerede strækning f.eks. gæster til og fra ejendomme, levering af post, afhentning af skrald m.m. Da vejen er beliggende i landzone, er det i henhold til privatvejslovens bestemmelser grundejere med vejret, som benytter vejen (vejberettigede), der i fællesskab skal vedligeholde vejen. |

De ejendomme, som med denne afgørelse tildeles vejret til vejen, herunder din, fremgår af medsendte liste over ejendomme med vejret (bilag 1).

### Betydning for dig som grundejer

Omklassificering betyder, at din vej ikke længere vil være en offentlig vej, men en privat fællesvej, hvor privatvejslovens bestemmelser om vedligeholdelse er gældende.

Aarhus Kommune anbefaler, at der oprettes et vejlav, så grundejerne kan være fælles om de løbende drift- og vedligeholdelsesforpligtelser. Du kan læse mere grundejerforpligtelser i vedlagte bilag 2.

Hvis der blandt grundejerne er enighed om at oprette et vejlav tilbyder Aarhus Kommune at stå for tinglysningen af vedtægter samt betaling af tinglysningsafgiften. Dette skal meddeles kommunen inden et år fra overdragelsen til omklassificering@mtm.aarhus.dk.

## Klagevejledning

Klage over denne afgørelse kan ske til Vejdirektoratet, Carsten Niebuhrs Gade 43, 5. sal,1577 København V, tlf.: 7244 3333. Du kan klage over retlige spørgsmål.

Klagefristen er 4 uger fra den dag denne afgørelse er meddelt dig.

Klagen kan indsendes via Vejdirektoratets elektroniske klageblanket på [borger.dk](https://www.borger.dk/Handlingsside?selfserviceId=4495dcac-7c12-4186-b4e3-31d320b1bb6d&referringPageId=5ea4d00c-f283-469c-88f9-11647bda2abd&type=DK) således: Gå ind på borger.dk – Samfund og rettigheder – Klagemuligheder – Klagemuligheder i Danmark – Klag til Vejdirektoratet over afgørelser på vejområdet.

Eventuelt søgsmål skal være anlagt senest 6 måneder efter Vejdirektoratets afgørelse. Afgørelsen kan ikke indbringes for domstole, før klageadgangen ved Vejdirektoratet er udnyttet

Med venlig hilsen

Trine Buus Karlsen

Områdechef Byrum

Teknik og Miljø

Aarhus Kommune

## Bilag

1. Oversigt over hvilke ejendomme, der tildeles vejret til den private fællesvej

2. Uddybende information, bl.a. grundejerforpligtelser, vejlav m.m.

1. https://www.aarhus.dk/borger/bolig-byggeri-og-miljoe/for-grundejere/omklassificering-af-offentlige-veje-til-private-faellesveje/ [↑](#footnote-ref-1)
2. https://www.aarhus.dk/media/70557/kriterier-for-harmonisering-af-vejnettet.pdf [↑](#footnote-ref-2)
3. Vejledning i lov offentlige veje s. 94, [Rapport (vejdirektoratet.dk)](https://www.vejdirektoratet.dk/sites/default/files/2019-10/Samlet%20vejledning%20i%20lov%20om%20offentlige%20veje_0.pdf) [↑](#footnote-ref-3)